Veľká zem

Veľká zem (anglicky The Big Country) je americký western z roku 1958. 

Režisér filmu William Wyler vytvoril výpravný film, ktorý získal Oscara za vedľajšiu mužskú úlohu Burla Ivesa a stal sa klasikou žánru, aj napriek tomu, že hlavný hrdina filmu vystrelí za celú dobu len jedenkrát, a aj to iba do zeme. Film bol nominovaný na Oscara taktiež za najlepšiu filmovú hudbu, ktorej autorom je Jerome Moross. Kameramanom filmu bol americký kameraman českého pôvodu Franz Planer (František Plánička).

 Dej 
James McKay (Gregory Peck), bývalý námorný kapitán, príde na západ za svojou snúbenicou Patriciou Terrilovou (Carroll Bakerová), dcérou veľmi bohatého rančera Henryho Terilla (Charles Bickford). S pomocou Patricie sa James čoskoro zoznámi so životom na Divokom západe, ale stále sa nemôže zmieriť s tým, že tu nie sú žiadne zákony a spravodlivosť. Nič nechce riešiť násilím, čo sa Patricii a ani jej otcovi nepáči. Steve Leech (Charlton Heston), predák z ranča Henryho Terilla, ktorý Patriciu taktiež miluje, napomáha tomu, aby sa svadba Jamesa a Patricie nekonala. Pomáha tomu i spor medzi Hannaseyovcami a Terillovcami o vodu, ktorú vlastní miestna učiteľka a rančerka Julia Maragonová (Jean Simmonsová), priateľka Patricie i jej otca, a ktorú obidva ranče potrebujú. Svadba Patricie a Jamesa sa nakoniec naozaj nekoná. Záverečná bitka sa strhne, keď Buck Hannassey (Chuck Connors), syn Rufusa Hannasseyho (Burl Ives), vodcu rodu Hannasseyovcov, unesie Juliu Maragonovú, ktorú milujú Buck i James. Rufus Hannassey ju zajme a chce od nej, aby mu predala svoj ranč i s vodou. Ale netuší, že ho už skôr predala Jamesovi, ktorého miluje. Keď to Rufus zistí, nahnevá sa, nechá ju na svojom ranči, zatvorenú v malej izbe a sľúbi jej, že Jamesa zabije. James ide za Juliou na ranč Hannessyovcov, kde bude za Juliu bojovať s Buckom. Každý má jeden náboj. Buck sa netrafí a čaká na smrť, ale James ho nechce zabiť a nechá ho žiť. Rufus je rád, že je James spravodlivý a prepustí Juliu. Buck ale chce Jamesa zastreliť a pri tom ho omylom jeho otec Rufus zabije. V záverečnej bitke sa Steve Leech postaví na stranu Jamesa, ktorý nie je ani s Terillovcami, ani s Hannasseyovcami. Major Henry Terill a Rufus Hannassey sa nakoniec navzájom zastrelia a Steve je ťažko zranený, ale prežije. Film končí pohľadom na obrovské pláne – VEĽKÚ ZEM.

Stopáž: 165 minút

 Obsadenie 
 Gregory Peck ako James McKay (bývalý námorný kapitán a budúci rančer)
 Jean Simmonsová ako Julia Maragon (miestna učiteľka a rančerka)
 Charlton Heston ako Steve Leech (predák kovbojov majora Henryho Terilla)
 Carroll Bakerová ako Patricia Terrill (dcéra majora Henryho Terilla)
 Burl Ives ako Rufus Hannassey (otec – hlava rodu Hannaseyovcov, rančer)
 Charles Bickford ako major Henry Terrill (bohatý a vplyvný rančer)
 Alfonso Bedoya ako Ramón Guiteras (zamestnanec Henryho Terilla)
 Chuck Connors ako Buck Hannassey (syn Rufusa Hannasseyho, rančer)
 Chuck Hayward ako Rafe Hannasey (syn Rufusa Hannasseyho, rančer)
 Buff Brady ako Dude Hannasey (syn Rufusa Hannasseyho, rančer)
 Jim Burk ako Blackie, Cracker Hannasey (syn Rufusa Hannasseyho, rančer)
 Dorothy Adams (žena Hannaseyovcov, rančerka)
 Chuck Robertson (Terrillov kovboj)
 Bob Morgan (Terrillov kovboj)
 John McKee (Terrillov kovboj)

 Literatúra 


 Externé odkazy 


 Zdroj 

Kategória:Filmy USA
Kategória:Filmové westerny
Kategória:Filmy z 1958
Kategória:Filmy podľa knihy
Kategória:Filmy podľa názvu